# Lorenzo Mascheroni

Lorenzo Mascheroni, (1750-1800), fou un matemàtic i poeta italià.

## Vida i obra

Mascheroni va néixer al barri de Castagneta, als afores de Bèrgam. Va estudiar al seminari d'aquesta ciutat i es va ordenar sacerdot el 1767 i va celebrar la primera missa el 1774. El 1778 va passar de ser professor de retòrica a ser professor de filosofia al Collegio Mariano de Bèrgam. La filosofia, en aquell temps comprenia la lògica, la física i la metafísica i va ser en el camp més científic de la física en el que va destacar.
Quan el matemàtic Pietro Paoli va deixar la universitat de Pavia per anar a Pisa, Mascheroni va ser cridat per ocupar la càtedra d'àlgebra i geometria d'aquesta universitat de la que va arribar a ser rector en dos períodes. A partir de 1796, juntament amb la majoria de professors de la universitat, va recolzar el nou govern democràtic i, en proclamar-se la República Cisalpina, va ser membre del seu consell i del comitè constitucional. El 1798 va ser invitat a París per participar en els treballs d'implantació del sistema mètric decimal i, el 1800, va morir es aquesta ciutat d'una malaltia sobtada.
En el camp científic és autor de tres obres notables:
* Nuove ricerche sull’equilibrio delle volte (1785), en ella fa una síntesi entre mecànica i estàtica per calcular l'equilibri dels arcs, de les voltes i de les cúpules.
* Adnotationes ad calculum integralem Euleri (en dues parts, 1790 i 1792), en aquest llibre va fer un càlcul més exacte de l'actualment anomenada constant d'Euler-Mascheroni 0,577215661901..., constant de la que encara es desconeix si és un nombre racional o no.
* Geometria del Compasso (1797), en el que, a més de calcular una aproximació geomètrica del número π, va demostrar que qualsevol construcció geomètrica que pugui ser feta amb regle i compàs, pot ser feta únicament amb compàs, tot i que el primer a donar aquest resultat va ser el danès Georg Mohr, que havia publicat una demostració el 1672.
Al començament de la seva carrera es va interessar principalment en les humanitats (poesia i grec) fins que va començar a exercir com a professor de matemàtiques a Pavia. Però va mantenir l'interès per la literatura, fins al punt que el 1793 va escriure L’invito di Dafni Orobiano a Lesbia Cidonia, un llarg poema en el que descriu amb tot de detall la bellesa de la universitat de Pavia i les seves meravelles reunides a les col·leccions científiques dels seus museus.

## Referències

* 1 2 Pepe, 1999, p. 145.
* ↑ Giudice i Bonera, 2003, p. 550.
* ↑ Pepe, 1999, p. 145-146.
* ↑ Pepe, 1999, p. 146.
* ↑ Benvenuto, 1991, p. 412 i ss.
* ↑ Sinopoli, 2003, p. 1866.
* ↑ Pepe, 1999, p. 148-149.
* ↑ Pepe, 1999, p. 150-152.
* ↑ Dillon, 2010, p. 233 i ss.
* ↑ Garbarino et al., 2015, p. 601.

## Bibliografia

* Benvenuto, Edoardo. An Introduction to the History of Structural Mechanics: Part II: Vaulted Structures and Elastic Systems (en anglès). Springer Verlag, 1991, p. Capítol 12.7. ISBN 978-1-4612-7751-4.
* Dillon, Matilde. «Lorenzo Mascheroni, L'invito». A: Stefania De Toma, Rossella Abbaticchio, Gianluigi De Marinis Gallo (eds.). L'incipit e la tradizione letteraria italiana (en italià). Pensa Multimedia, 2010, p. 233-240. ISBN 978-88-823-2732-3.
* Garbarino, C.; Cani, V.; Maretti, S.; Mazzarello, P. «Poesia e teratologia: l'invito a Lesbia Cidonia di Lorenzo Mascheroni nei preparati anatomici» (en italià). Medicina nei secoli, Vol. 27, Num. 2, 2015, pàg. 601-614. ISSN: 0394-9001.
* Giudice, Franco; Bonera, Gianni «Lorenzo Mascheroni e Alessandro Volta: un dialogo tra scienza e poesia» (en italià). Nuncius, Vol. 18, Num. 2, 2003, pàg. 549-576. DOI: 10.1163/182539103X00062. ISSN: 0394-7394.
* Pepe, Luigi «Mascheroni, matematico, poeta e cittadino» (en italià). Bollettino dell'Unione Matematica Italiana, Vol. 8, Num. 2, 1999, pàg. 145-158. ISSN: 1972-6724.
* Sinopoli, Anna. «The role of geometry in the theories on vaulted structures by Lorenzo Mascheroni (1785)». A: Santiago Huerta (ed.). Proceedings of the First International Congress on Construction History (en anglès). Instituto Juan de Herrera, 2003, p. 1865-1873. ISBN 84-9728-073-3.

## Enllaços externs

* O'Connor, John J.; Robertson, Edmund F. «Lorenzo Mascheroni» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Seidenberg, A. «Mascheroni, Lorenzo» (en anglès). Complete Dictionary of Scientific Biography, 2008. [Consulta: 6 juliol 2015].